การประกอบธุรกิจแต่ละสายผลิตภัณฑ์

จากเดิมที่ผลิตภัณฑ์หลักในช่วงที่ผ่านมา แบ่งออกเป็น 2 กลุ่มหลัก คือ
ผลิตภัณฑ์เกี่ยวกับระบบปรับอากาศรวมถึงชิ้นส่วน
ที่เกี่ยวข้อง และเหล็กเส้น ในช่วงไตรมาส 1 – 2 ปี 2551 บริษัทจะมีผลิตภัณฑ์เพิ่มอีก 1 กลุ่ม คือ
ถ่านหิน โดยภายหลังจากการดำเนินการตามบันทึกข้อตกลงซื้อขายหุ้นแล้วเสร็จ
(คาดแล้วเสร็จภายในไตรมาส 2/2551) ผลิตภัณฑ์ของบริษัทจะคงเหลือเพียง
2 กลุ่ม คือ ชิ้นส่วนเครื่องปรับอากาศ และถ่านหิน

กลุ่มเครื่องปรับอากาศ

ลักษณะผลิตภัณฑ์

จัดแบ่งกลุ่มตามลักษณะการใช้ หรือตามที่มา ได้ดังนี้

(ก) แบ่งตามการใช้ แบ่งได้เป็น 2 ประเภท คือ เครื่องปรับอากาศในรถยนต์
ซึ่งเป็นผลิตภัณฑ์ดั้งเดิมที่บริษัทขายมาตั้งแต่ก่อตั้งบริษัท และเครื่องปรับอากาศในอาคาร
ซึ่งเริ่มพัฒนาผลิตภัณฑ์ออกขายมากขึ้นหลังจากเกิดวิกฤตเศรษฐกิจในปี 2540

(ข) แบ่งตามที่มา แบ่งได้เป็น 2 ประเภท คือ ผลิตภัณฑ์ที่ผลิตเอง
กับผลิตภัณฑ์ที่ซื้อมาเพื่อจำหน่ายต่อ

ประเภทสินค้าหลัก ได้แก่

1) EVAPORATOR หรือ ตู้แอร์ : เป็นชิ้นส่วนที่ฝังอยู่ในแผงหน้าปัทม์ของรถยนต์ ซึ่งจะประกอบด้วย
คอล์ยเย็น มอเตอร์ พัดลม สวิทซ์ เทอร์โมสตัท ชุดสายไฟ ทำหน้าที่ให้ลมเย็นในห้องโดยสาร

2) CONDENSER หรือ คอล์ยร้อน เป็นชิ้นส่วนที่ระบายความร้อน
ติดตั้งอยู่หน้าหม้อน้ำในห้องเครื่องของรถยนต์

3) COMPRESSOR หรือ เครื่องอัดอากาศ
จะเป็นตัวปั๊มอากาศให้น้ำยาหรือสารทำความเย็นไหลเวียนในวงจรของระบบเครื่องปรับอากาศ
ซึ่งคอมเพรสเซอร์นี้จะเป็นชิ้นส่วนที่สำคัญและมีราคาสูงที่สุด

4) COIL แอร์บ้าน ได้แก่ คอล์ยร้อน และคอล์ยเย็น
ที่จำหน่ายให้แก่โรงงานผู้ผลิตเครื่องปรับอากาศอีกต่อหนึ่ง

5) เครื่องปรับอากาศในอาคารสำเร็จรูป ภายใต้ยี่ห้อ “Morning Star”
จากแนวโน้มการเติบโตของตลาดเครื่องปรับอากาศสำหรับบ้านและอาคารในอดีต
บริษัทได้ปรับปรุงสายการผลิตที่มีกำลังการผลิตเหลือบางส่วนมาผลิตเครื่องปรับอากาศในอาคารสำเร็จรูป
เพื่อเพิ่มมูลค่าของคอล์ยที่บริษัทผลิตได้

6) เครื่องฟื้นฟูสภาพน้ำยาแอร์ ซึ่งนำเข้าจากต่างประเทศภายใต้ยี่ห้อ “Skye”
โดยต่อมาบริษัทได้พัฒนาการผลิตจนสามารถผลิตเครื่องฟื้นฟูสภาพน้ำยาแอร์ได้เอง
และออกวางจำหน่ายภายใต้ยี่ห้อ “NeoZone”

7) ผลิตภัณฑ์และชิ้นส่วนระบบปรับอากาศอื่นๆ เช่น สายน้ำยา ไดเออร์ ชุดสายไฟ มอเตอร์ เป็นต้น
ฯลฯ

ภาวะตลาด

เครื่องปรับอากาศรถยนต์

เดิมช่วงก่อนจัดตั้งบริษัท ตลาดชิ้นส่วนเครื่องปรับอากาศรถยนต์ภายในประเทศเป็นตลาดนำเข้า
100% โดยบริษัท นับเป็นผู้ผลิตรายแรกๆ ของอุตสาหกรรมนี้ ต่อมา
จำนวนผู้ผลิตเริ่มเพิ่มจำนวนมากขึ้นเป็นลำดับ
โดยส่วนใหญ่มักเป็นโครงการร่วมทุนหรือเครือข่ายของบริษัทผู้ผลิตรถยนต์เข้ามาลงทุนสร้างโรงงานผลิตชิ้นส่วนเครื่องปรับอากาศ
วัตถุประสงค์หลักเพื่อจัดส่งผลิตภัณฑ์ให้แก่โรงงานผลิตรถยนต์ในกลุ่มของตนเอง ต่อมา
เมื่อยอดจำหน่ายรถเริ่มขยายตัวเพิ่มมากขึ้น จึงเกิดผู้ผลิตรายใหม่เพิ่มขึ้นจำนวนมาก ณ ปัจจุบัน
นอกจากโรงงานผู้ผลิตภายในประเทศแล้ว Supply ของชิ้นส่วนระบบเครื่องปรับอากาศรถยนต์
ยังมาจาก ผู้ผลิตรายเล็กๆ
ที่เน้นเจาะกลุ่มผู้ใช้ในตลาดล่างที่มีพฤติกรรมเลือกใช้สินค้าราคาถูกไม่คำนึงถึงคุณภาพหรือยี่ห้อ
และสินค้านำเข้าจากต่างประเทศ โดยเฉพาะสินค้าจากประเทศจีน ซึ่ง 2 กลุ่มหลัง
ทำให้แนวโน้มภาวะการแข่งขันในอุตสาหกรรมเปลี่ยนแปลงจาก
แข่งขันด้านคุณภาพซึ่งยี่ห้อมีส่วนสำคัญในการตัดสินใจซื้อ เป็น พิจารณาปัจจัยหลักด้านราคา แทน

สำหรับกลุ่มลูกค้าของชิ้นส่วนเครื่องปรับอากาศรถยนต์ แบ่งออกได้เป็น 2 กลุ่มหลัก ได้แก่
โรงงานผู้ผลิต หรือกลุ่มผู้จำหน่ายให้แก่โรงงานผู้ผลิต และกลุ่มผู้จำหน่ายในตลาด After market
โดยยอดส่งออกในปี 2549-2550 ส่วนใหญ่เป็นการจำหน่าย ให้แก่
กลุ่มผู้จำหน่ายต่อให้กับโรงงานผู้ผลิต และยอดขายในประเทศส่วนใหญ่เป็นการจำหน่ายในตลาด
After market

ช่องทางจัดจำหน่ายของกลุ่มโรงงานผู้ผลิตในช่วงที่ผ่านมา มีทั้งจำหน่ายตรง และจำหน่ายผ่าน
Trader ส่วนกลุ่ม After Market
ส่วนใหญ่เป็นการจำหน่ายผ่าน Dealer

การกำหนดราคาสินค้า ใช้วิธี Mark up โดยอัตราที่ใช้แตกต่างกัน ระหว่างกลุ่มโรงงานผู้ผลิต หรือ
Trader ที่ส่งสินค้าให้โรงงานผู้ผลิต, Dealer รายใหญ่ และรายย่อย

เครื่องปรับอากาศอาคาร

ในส่วนของเครื่องปรับอากาศอาคาร เดิมมีกลุ่มผู้ผลิตอยู่เพียงไม่กี่ราย แต่หลังจากภาคการก่อสร้าง
และอสังหาริมทรัพย์ เติบโตขึ้นอย่างมากภายหลังวิกฤตเศรษฐกิจปี 2540
จำนวนผู้ผลิตได้เพิ่มจำนวนขึ้นอย่างรวดเร็ว โดยสามารถแบ่งกลุ่มออกเป็น กลุ่มโรงงานผู้ผลิต
ซึ่งปัจจุบันมีอยู่ 25 ราย แบ่งออกเป็น กลุ่ม Brand name ของคนไทย และต่างชาติ
และกลุ่มผู้ผลิตรายย่อย ซึ่งเดิมระดับราคาสินค้าในตลาดของกลุ่มโรงงานผู้ผลิต จะแบ่งเป็น ตลาด
High end และตลาดทั่วไป ผู้ซื้อเดิมจะแบ่งเป็นกลุ่มที่เลือกเทคโนโลยี ยี่ห้อ
และกลุ่มที่เปรียบเทียบคุณภาพสินค้าและบริการรวมถึงราคา ต่อมา
พฤติกรรมของผู้ซื้อบางส่วนได้เปลี่ยนแปลงไป จากผลของการเติบโตของภาคอสังหาริมทรัพย์ ในช่วง
5 ปีที่ผ่านมา โดยเฉพาะในส่วนโครงการอพาร์ทเมนท์และหอพัก
ที่เพิ่มจำนวนขึ้นอย่างมากในช่วง 3 ปีที่ผ่านมา ส่งผลให้เกิดจำนวนผู้ผลิตรายย่อยเพิ่มมากขึ้น
ซึ่งผู้ผลิตกลุ่มนี้มีข้อได้เปรียบด้านต้นทุนการผลิตและภาษี
ทำให้สามารถขายสินค้าได้ในราคาค่อนข้างถูก จึงเกิดกลุ่มตลาดใหม่เป็นกลุ่ม Low-end
และทำให้ตลาดเครื่องปรับอากาศในประเทศขยายตัวเพิ่มขึ้นอย่างมาก
ส่งผลให้ภาวะการแข่งขันของสินค้าในกลุ่มตลาดทั่วไป และ Low-end รุนแรงมากขึ้น ประกอบกับ
ปัจจุบัน ผู้ผลิตรายใหญ่หลายราย ได้เริ่มผลิตสินค้าราคาถูกเพื่อเข้าสู่ตลาดทั่วไปด้วย
จึงเป็นการสร้างทางเลือกและกระตุ้นการบริโภคของตลาด
และยิ่งส่งผลให้ภาวะการแข่งขันรุนแรงมากขึ้นตามลำดับ
ปัจจุบันบริษัทได้ชะลอโครงการผลิตเครื่องปรับอากาศอาคาร
เพื่อประเมินสถานการณ์ก่อนพิจารณาดำเนินการต่อไป

กลุ่มลูกค้าเครื่องปรับอากาศอาคาร ในช่วงที่ผ่านมา แบ่งได้เป็น 2 กลุ่มหลัก ได้แก่ โรงงานผู้ผลิต
และ End user หรือร้านค้า
ที่จำหน่ายให้แก่ End user

ช่องทางจัดจำหน่าย ในกลุ่มโรงงานผู้ผลิต ส่วนใหญ่เป็นการจำหน่ายตรง ส่วนกลุ่ม End user
มีทั้งจำหน่ายตรงให้แก่ โครงการ และจำหน่ายผ่าน Dealer

การกำหนดราคาสินค้า ใช้วิธี Mark up โดยอัตราที่ใช้แตกต่างกัน ระหว่างกลุ่มโรงงานผู้ผลิต
Dealer และ End user

ภาวะอุตสาหกรรมและการแข่งขัน

เครื่องปรับอากาศรถยนต์

ยอดจำหน่ายเครื่องปรับอากาศรถยนต์ มีส่วนสัมพันธ์โดยตรงกับอุตสาหกรรมผลิตรถยนต์
ซึ่งผลจากการเปลี่ยนแปลงเทคโนโลยีผลิตภัณฑ์
ทำให้ยอดขายของบริษัทในตลาดรถยนต์บางส่วนมีแนวโน้มปรับลดลงตามลำดับ
ซึ่งโอกาสในการทำตลาดภายในประเทศของบริษัท ส่วนใหญ่จะอยู่ที่ตลาดรถขนาดใหญ่
หรือรถใช้งานหนัก และ After market บางส่วนของตลาดรถยนต์ และรถเพื่อการพาณิชย์
รวมถึงตลาดเครื่องทำความร้อน-ความเย็น ต่างๆ

จากการเติบโตอย่างต่อเนื่องของยอดขายรถปิคอัพในช่วง 5 ปีที่ผ่านมา
นับเป็นโอกาสของบริษัทในตลาด After Market เนื่องจาก
ผู้บริโภคบางส่วนนิยมผลิตภัณฑ์ที่ผลิตโดยเทคโนโลยีแบบเดิม
ซึ่งมีความแข็งแรงทนทานกว่าผลิตภัณฑ์แบบใหม่ๆ
ซึ่งผลจากการปรับตัวเพิ่มขึ้นอย่างมากของราคาท่อทองแดง
ทำให้ความนิยมในผลิตภัณฑ์ของบริษัทบางส่วนลดลง เนื่องจาก
ระดับราคาอาจจะสูงกว่าผลิตภัณฑ์แบบใหม่หรือแบบเดิมที่ใช้ท่ออลูมิเนียม อย่างไรก็ตาม
เทคโนโลยีปัจจุบันของบริษัทสามารถผลิตสินค้าที่ใช้
ท่ออลูมิเนียมบางรูปแบบเพื่อเป็นทางเลือกแก่ผู้ใช้ในตลาดได้
โดยในอนาคตหากแนวโน้มราคาท่อทองแดงมีการปรับตัวลดลงมากกว่าเมื่อเทียบกับการเปลี่ยนแปลงราคาของท่ออลูมิเนียมแล้ว
อาจเป็นปัจจัยบวกให้บริษัทสามารถเพิ่มยอดขายผลิตภัณฑ์ที่ผลิตจากท่อทองแดงได้เพิ่มมากขึ้น

สำหรับสภาพการแข่งขัน ในช่วงที่ผ่านมา บริษัทไม่สามารถเพิ่มยอดขายในตลาด OEM ได้มากนัก
แต่นับตั้งแต่ปี 2549 บริษัทเริ่มขยายฐานการขายสู่ตลาด OEM ในต่างประเทศได้บางส่วน
และมีการขายต่อเนื่องมาถึงปี 2550 ซึ่งแม้ว่ารายได้ในปี 2550
จะปรับลดลงบางส่วนจากการชะลอการสั่งซื้อของลูกค้าบางราย
แต่บริษัทยังคงนโยบายที่จะเพิ่มฐานการตลาดในส่วนนี้ให้มากขึ้น
เนื่องจากการที่บริษัทสามารถผลิตและขายสินค้าให้กับลูกค้ากลุ่มนี้ได้มากขึ้น
แสดงถึงคุณภาพและมาตรฐานการผลิตของบริษัทเป็นไปตามมาตรฐานสากล
ซึ่งจะส่งผลดีต่อบริษัทในระยะกลางถึงระยะยาวในการขยายฐานการตลาดสู่กลุ่มลูกค้าอื่นๆ ด้วย

ในส่วนตลาด After Market ซึ่งบริษัทอยู่ในธุรกิจนี้มานาน ปัจจุบันแม้จะต้องประสบปัญหาคู่แข่ง
หรือสินค้านำเข้า บริษัทยังคงแผนงานที่จะพยายามรักษาส่วนแบ่งตลาดบางส่วนเอาไว้
และมีแผนเพิ่มยอดขายเพื่อเพิ่มส่วนแบ่งการตลาดในส่วนนี้ในอนาคต

เครื่องปรับอากาศอาคาร

ที่ผ่านมา อุตสาหกรรมเครื่องปรับอากาศอาคารมีการเติบโตควบคู่กับการพัฒนาเศรษฐกิจของประเทศ
ในส่วนของการจำหน่ายในประเทศ ยอดการจำหน่ายที่เพิ่มขึ้นมาตั้งแต่ปี 2546
สาเหตุหลักเกิดจากธุรกิจอสังหาริมทรัพย์มีการฟื้นตัวภายหลังที่ได้ซบเซามาเป็นเวลานานจากวิกฤตเศรษฐกิจของประเทศในปี
2540 ดังนั้นยอดจำหน่ายเครื่องใช้ไฟฟ้าที่เป็นส่วนประกอบของอาคารต่างๆ
ซึ่งรวมถึงเครื่องปรับอากาศจึงเพิ่มขึ้นตามไปด้วย
ประกอบกับการให้สินเชื่อส่วนบุคคลและอัตราดอกเบี้ยที่อยู่ในระดับต่ำ
ทำให้ประชาชนมีการซื้อเพื่อเปลี่ยนหรือติดตั้งเพิ่มในที่พักอาศัยของตนมากขึ้น

ในส่วนของการส่งไปจำหน่ายในต่างประเทศนั้น
นอกจากการที่ประเทศไทยได้รับสิทธิพิเศษอาฟต้าในการส่งออกไปยังประเทศสมาชิกในกลุ่มตั้งแต่ปี
2543 ได้ส่งผลทำให้การส่งออกเครื่องปรับอากาศมีอัตราการขยายตัวอย่างต่อเนื่อง
ตลาดการส่งออกของไทยหลักๆ ได้แก่ ประเทศในทวีปยุโรป กลุ่มประเทศอาเซียน
ซึ่งไทยได้เปรียบด้านระยะทางขนส่ง และการปรับลดภาษีอาฟต้าระหว่างประเทศสมาชิก
คาดว่ายังสามารถขยายตัวได้ต่อในอนาคต แต่อาจอยู่ในอัตราที่ชะลอตัวลดลง
อันเนื่องจากประเทศคู่แข่งขันที่สำคัญ เช่น จีน มีการขยายการส่งออกมาในตลาดโลกมากขึ้น

ในส่วนของอุตสาหกรรมผลิตคอล์ยเองก็มีแนวโน้มการแข่งขันที่รุนแรงขึ้น
ซึ่งเป็นไปในทิศทางเดียวกับภาวะการแข่งขันของอุตสาห กรรมเครื่องปรับอากาศ
เนื่องจากถูกกดดันจากโรงงานผลิตเครื่องปรับอากาศมาอีกทอดหนึ่ง
โดยเฉพาะการที่โรงงานผลิตเครื่อง
ปรับอากาศสำเร็จรูปส่วนใหญ่มีนโยบายจัดซื้อที่ไม่แน่นอนและมักจะเปลี่ยนไปหา Supplier
ที่สามารถขายวัตถุดิบให้ตนได้ในราคาถูก ทั้งนี้
เพราะเครื่องปรับอากาศในอาคารมีการแข่งขันทางด้านราคาค่อนข้างสูง
นอกจากนี้ผู้ผลิตคอล์ยในประเทศยังได้รับแรงกดดันจากการที่มีคู่แข่งขันนำคอลย์จากต่างประเทศเข้ามาขายแข่งอีกด้วย

ด้วยภาวะการแข่งขันที่ค่อนข้างรุนแรงในปัจจุบัน
จากการที่ผู้ผลิตรายใหญ่เริ่มรุกสู่ตลาดล่างโดยส่งสินค้าราคาถูกเข้าสู่ตลาดมากขึ้น
และปริมาณการนำเข้าสินค้าราคาถูกที่ผลิตจากต่างประเทศโดยเฉพาะจากประเทศจีนเพิ่มสูงขึ้น
ทำให้การบริหารการตลาดเพื่อรักษาส่วนแบ่งตลาดหรือยอดขายทำได้ค่อนข้างยาก
การขายในช่วงปลายปี 2549 ส่วนใหญ่เป็นการขายให้แก่ลูกค้าโครงการ
ปัจจุบันบริษัทอยู่ระหว่างประเมินสถานการณ์และความเป็นไปได้ในการดำเนินธุรกิจของสายผลิตภัณฑ์นี้

ข้อมูลปี 2549 - 2550
ไม่มีลูกค้ารายใดทั้งในกลุ่มตลาดเครื่องปรับอากาศรถยนต์และเครื่องปรับอากาศบ้านและอาคารที่มียอดซื้อสินค้าเกินกว่า
30% ของยอดขายรวม

การจัดหาผลิตภัณฑ์หรือบริการ

ผลิตภัณฑ์ที่บริษัทผลิตเอง

กำลังการผลิตของโรงงานและอัตราการใช้กำลังการผลิต ปี 2547 – 2550 สรุปได้ดังนี้

(หน่วย : ชิ้น)

+-------------------------+------+------+------+------+------+------+
| ผลิตภัณฑ์                  | ปี    |      | ปี    |      | ปี    |      |
|                         | 2548 |      | 2549 |      | 2550 |      |
+-------------------------+------+------+------+------+------+------+
|                         | กำลัง | ผล   | ป    | ผล   | กำลัง | ผล   |
|                         |      | ิตจริง | ริมาณ | ิตจริง |      | ิตจริง |
|                         | กา   |      |      |      | กา   |      |
|                         | รผลิต |      | กา   |      | รผลิต |      |
|                         |      |      | รผลิต |      |      |      |
+-------------------------+------+------+------+------+------+------+
| จำนวน                   | 180  | 144  | 180  | 140  | 180  | 111  |
|                         | ,000 | ,456 | ,000 | ,322 | ,000 | ,619 |
+-------------------------+------+------+------+------+------+------+
| การใช้กำลังการผลิต (%)     |      | 8    |      | 7    |      | 6    |
|                         |      | 0.25 |      | 7.96 |      | 2.01 |
+-------------------------+------+------+------+------+------+------+

  หมายเหตุ : กำลังการผลิตข้างต้น คำนวณจากค่าเฉลี่ยที่การผลิต 24 วัน/เดือน x
  ชั่วโมงการทำงาน 8 ชม./วัน x 12 เดือน/ปี

  สาเหตุหลักในการปรับลดลงอย่างต่อเนื่องของอัตราการใช้กำลังการผลิต เกิดจาก

  * ผลของการที่บริษัทอยู่ในกระบวนการฟื้นฟูกิจการค่อนข้างยาวนาน
  ทำให้สถานภาพและความสามารถในการแข่งขันค่อยๆ อ่อนกำลังลง
  ในขณะที่ภาวะการแข่งขันในตลาด After Market
  ทวีความรุนแรงขึ้นตามลำดับจากจำนวนผู้ผลิตที่เพิ่มขึ้น และ Supply
  ที่เพิ่มขึ้นจากสินค้านำเข้า

  * บริษัทมีการชะลอโครงการเครื่องปรับอากาศบ้านและอาคาร
  จากสถานการณ์ความผันผวนของราคาวัตถุดิบ
  และโครงสร้างตลาดและภาวะการแข่งขันที่เปลี่ยนแปลงไป ตั้งแต่ช่วงครึ่งปีหลังของปี 2549

  * ยอดขายบางส่วนปรับลดลงภายหลังการลาออกของผู้บริหารชุดเดิม
  การหมุนเวียนออกของผู้บริหารและพนักงานฝ่ายขาย
  ภายหลังการประกาศย้ายที่ตั้งสำนักงานใหญ่จากรามคำแหง มาอยู่ที่ อ.บางปะกง จ.ฉะเชิงเทรา

ผลิตภัณฑ์ที่ซื้อมาขายไป

ได้แก่ คอมเพรสเซอร์ มอเตอร์ ชุดสายไฟ ไดเออร์ และอื่นๆ ส่วนใหญ่นำเข้าจากต่างประเทศ
ซึ่งเดิมบริษัทชะลอโครงการในส่วนนี้ไว้
และได้เริ่มนำเข้าคอมเพรสเซอร์บางส่วนเพื่อจำหน่ายในไตรมาสที่ 4/2550

การจัดหาวัตถุดิบ

วัตถุดิบที่สำคัญที่ใช้ในการกระบวนการผลิตของบริษัท คือ ฟินอลูมิเนียมและท่อทองแดง
ซึ่งฟินอลูมิเนียม ปัจจุบันยังไม่มีวัสดุอื่นทดแทน
ส่วนใหญ่จัดหาโดยซื้อจากผู้ผลิตและผู้จำหน่ายภายในประเทศ โดย Lead time
ในการสั่งซื้อประมาณ 45-60 วัน
ในช่วงที่ผ่านมาบริษัทไม่พบปัญหาการจัดส่งล่าช้าในกรณีของการสั่งซื้อปกติ
ส่วนท่อทองแดงนั้นสามารถใช้ท่ออลูมิเนียมทดแทนได้ แต่อายุการใช้งานจะสั้นกว่า
อีกทั้งกรรมวิธีในการผลิตมีขั้นตอนซับซ้อนมากกว่า
เดิมท่อทองแดงซื้อจากผู้ผลิตและจำหน่ายภายในประเทศ ซึ่งมี Lead time ในการสั่งซื้อประมาณ
30-45 วัน แต่นับจากปี 2549 เป็นต้นมา บริษัทได้เริ่มนำเข้าท่อบางส่วนจากต่างประเทศ
ซึ่งหลักเกณฑ์ประกอบในการพิจารณาสั่งซื้อวัตถุดิบจากต่างประเทศ ได้แก่ คุณภาพ ราคา
และระยะเวลาจัดส่ง

โดยปกติบริษัทไม่มีนโยบายจัดซื้อจากผู้ผลิตรายใดมากกว่า 30%
เนื่องจากอาจทำให้การดำเนินงานของบริษัทหยุดชะงัก หากผู้ผลิตไม่สามารถส่งวัตถุดิบได้ทัน
การจัดซื้อวัตถุดิบส่วนใหญ่ จะจัดซื้อโดยตรงจากบริษัทผู้ผลิต ไม่ผ่านตัวแทนจำหน่าย หรือ Trading
Firm ทั้งนี้เพราะปริมาณการใช้วัตถุดิบสำคัญๆ ของบริษัทนั้นมีปริมาณมากพอในการสั่งซื้อ
จึงจะสามารถนำมาเป็นข้อต่อรองในการเจรจาทางการค้าเพื่อให้ได้เงื่อนไขที่เป็นประโยชน์ต่อบริษัทฯ
ทั้งนี้ ในปี 2549 และ 2550 บริษัทไม่มีการจัดซื้อจากผู้จำหน่ายรายใดเกินกว่า 30%
ของยอดซื้อรวม

ผลกระทบต่อสิ่งแวดล้อม

กระบวนการผลิตของบริษัทและวัสดุเหลือใช้นั้นไม่มีผลกระทบต่อสิ่งแวดล้อม เนื่องจากปัจจุบันบริษัทไม่ได้ผลิตหรือใช้สารเคมีอันตรายในกระบวนการผลิต วัสดุเหลือจากการผลิตโดยมากจะเป็นเศษทองแดง และอลูมิเนียม และทองเหลืองบริษัทจะเหมาขายทุกสัปดาห์ นอกจากนี้ บริษัทมีบ่อบำบัดน้ำเสียจากการผลิต ซึ่งโดยมากจะเป็นคราบน้ำมัน และจากการที่บริษัทตั้งอยู่ในนิคมอุตสาหกรรมเวลโกร์ว ทางนิคมได้ทำการบำบัดน้ำที่ออกจากโรงงานอีกครั้งหนึ่ง ในอดีต กระบวนการผลิตของบริษัทต้องใช้น้ำยา 111-Trichloroethane ซึ่งมีส่วนประกอบของ CFCs ปัจจุบัน บริษัทได้เปลี่ยนเทคโนโลยีในการผลิตโดยหันมาใช้ Alkaline Base แทนทั้งหมด ซึ่งในอดีตที่ผ่านมาผลการตรวจสอบจากหน่วยงานที่เกี่ยวข้องไม่พบปัญหาผลกระทบต่อสภาพแวดล้อม

กลุ่มเหล็กเส้น

ลักษณะผลิตภัณฑ์ ได้แก่

1) เหล็กเส้นเสริมคอนกรีตทั่วไป (Reinforced Concrete Steel Bar)
ประกอบด้วยเหล็กเส้นกลม และเหล็กเส้นข้ออ้อย เกรด SD24, 40 และ 50
ซึ่งใช้ในการก่อสร้างทั่วไป

2) เหล็กเส้นชนิดเกลียวรับแรงดึงสูง (HighTensile Thread Steel Bar) ประกอบด้วย
เหล็กเส้นชนิดเกลียว BAREX Bar เกรด 460/610, 500/555 และ 555/700
เหล็กแรงดึงสูงชนิดเกลียว BB-Bar เกรด 835/1030, 885/1080, 930/1080 และ
1080/1230 และเหล็กเส้นชนิดเกลียว TEREX เกรด 500 ใช้ในงานวิศวกรรมชั้นสูง

3) เหล็กเพลา ประกอบด้วย เหล็กเพลาดำ ประเภท S45C, SS400, Square Bar และ
RT400 และเหล็กเพลาขาว ประเภท S45CD, TR700 และ HBS45CD

ภาวะตลาด

ตลาดเหล็กเส้นภายในประเทศ เดิม มีผู้ผลิตน้อยราย ส่วนใหญ่เป็นการนำเข้า ต่อมา
จำนวนผู้ผลิตได้เพิ่มจำนวนมากขึ้นตามลำดับ โดยสามารถแบ่งออกเป็น ผู้ผลิตที่มีเตาหลอม
และไม่มีเตาหลอม ซึ่งวัตถุดิบที่ใช้จะแตกต่างกัน กลุ่มที่มีเตาหลอมจะนำเข้าหรือซื้อเศษเหล็ก
(Scrap) มาหลอมเป็นเหล็กแท่งหรือรีดเป็นเหล็กเส้น
ส่วนกลุ่มที่ไม่มีเตาหลอมจะนำเข้าหรือซื้อเหล็กแท่ง (Billet) จากผู้ผลิตในประเทศ
มารีดเป็นเหล็กเส้นจำหน่าย

กลุ่มแรก ได้แก่ เหล็กเส้นกลมและเหล็กข้ออ้อย สามารถแบ่งได้เป็น 2 กลุ่มย่อย
ได้แก่สินค้าเกรดมาตรฐานทั่วไป SR-24 และ SD-30 ใช้ในงานก่อสร้างขนาดเล็กไม่เน้นคุณภาพ
ซึ่งมีผู้ผลิตมากรายและมีการแข่งขันสูงทั้งในด้านราคาและเทอมการชำระเงิน
และสินค้าเกรดคุณภาพสูง SD-40 และ SD-50 ใช้ในงานก่อสร้างขนาดใหญ่
ซึ่งบริษัทมุ่งเน้นทำการตลาดในส่วนนี้ เนื่องจากมี
ข้อได้เปรียบด้านการรับประกันคุณสมบัติในการเชื่อมต่อ
ซึ่งในช่วงที่ผ่านมาทำให้บริษัทเป็นหนึ่งในจำนวนผู้จำหน่ายเพียงไม่กี่รายที่ส่งสินค้าให้แก่
โครงการสาธารณูปโภคขนาดใหญ่ เช่น รถไฟฟ้าใต้ดิน, สะพานพระรามแปด และสะพานพระรามห้า

กลุ่มที่ 2 ได้แก่ เหล็กเส้นชนิดเกลียวทนแรงดึงสูง ใช้สำหรับงานวิศวกรรมชั้นสูง
ซึ่งข้อมูลที่ได้รับจากผู้บริหารของบริษัท ถือได้ว่า ณ ปัจจุบัน
บริษัทเป็นผู้ผลิตเพียงรายเดียวในประเทศไทยและเอเชียอาคเนย์ และหนึ่งในห้าของโลก
ซึ่งผลิตภัณฑ์ในกลุ่มนี้ เป็นสินค้าเฉพาะที่สามารถทำอัตรากำไรขั้นต้นได้สูงถึง 20-45%
ยอดจำหน่ายส่วนใหญ่เป็นการส่งออกไปยังต่างประเทศ ผ่านบริษัท บีบี บาร์ จำกัด
ซึ่งเป็นบริษัทลูกของ บริษัท บิลฟิงเกอร์ เบอร์เยอร์ ประเทศเยอรมัน
เพื่อใช้ในโครงการเหมืองใต้ดิน อุโมงค์ใต้ดิน และท่าเรือริมชายฝั่งทะเล ทั้งนี้
บริษัทมิได้มีการทำสัญญาแต่งตั้ง บีบี บาร์ เป็นผู้แทนจำหน่ายของบริษัท
โดยลักษณะการจำหน่ายในช่วงที่ผ่านมาจะจัดทำเป็นสัญญาซื้อขายแบบครั้งต่อครั้ง
โดยยอดสั่งซื้อต่อครั้งอยู่ในช่วง 1,000 – 7,000 ตัน

กลุ่มสุดท้าย ได้แก่ เหล็กเพลา
ปัจจุบันมีผู้ผลิตไม่มากรายนักเมื่อเทียบกับกลุ่มแรกจึงสามารถทำกำไรได้ดีกว่า
แม้ปริมาณคำสั่งซื้อจะไม่สูงมากนัก
แต่ก็เป็นผลิตภัณฑ์ที่มีส่วนช่วยรักษาระดับและปริมาณการผลิตรวมถึงอัตรากำไรโดยรวมได้

ช่องทางจัดจำหน่ายของผลิตภัณฑ์ในกลุ่มที่ 1 และ 3
จำหน่ายตรงให้แก่ผู้ใช้ซึ่งโดยมากเป็นผู้รับเหมาโครงการ เจ้าของโครงการ และผู้ค้าส่งรายใหญ่
ส่วนกลุ่มที่ 2 จำหน่ายให้แก่ ผู้แทนจำหน่าย ราย บริษัท บีบี บาร์ จำกัด
และไม่มีลูกค้ารายใดมียอดซื้อสินค้าเกินกว่า 30% ของยอดขายรวม

การกำหนดราคาสินค้า นอกเหนือจาก Mark up กำไรแล้ว เนื่องจากเหล็กเส้น
เป็นสินค้าที่ราคาขายจะอิงตามภาวะราคาตลาดโลก
การกำหนดราคาขายส่วนใหญ่จึงเป็นไปตามแนวโน้มและกลไกตลาด

ภาวะอุตสาหกรรมและการแข่งขัน

กลุ่มเหล็กเส้นกลมและเหล็กข้ออ้อย

ปัจจุบันโครงการก่อสร้างสาธารณูปโภคขนาดใหญ่
และหมู่บ้านจัดสรรที่ได้มาตรฐานต่างหันมาเน้นคุณภาพของงานก่อสร้าง
โดยในส่วนผลิตภัณฑ์เหล็กได้กำหนดมาตรฐานให้ใช้ SD-40 หรือ SD-50 เท่านั้น
ดังนั้นแนวโน้มอุปสงค์หรือความต้องการเหล็กในอนาคตน่าจะมุ่งเน้นเหล็กในระดับคุณภาพและมาตรฐานที่สูงขึ้น
ในทางกลับกันก็จะลดความต้องการในเหล็กคุณภาพ SD-30 และเหล็กมาตรฐานต่ำอื่น ๆ ลงมา

ในส่วนของ BRP จะมุ่งเน้นผลิตเหล็กเส้นกลมและข้ออ้อยคุณภาพสูง
ที่สามารถรับประกันคุณภาพการต่อเหล็ก โดยการเชื่อมจะไม่ทำให้คุณสมบัติเชิงกลของผลิตภัณฑ์เสียไป
และจากจำนวนผู้ผลิตเหล็กเส้นกลมและข้ออ้อยที่ได้มาตรฐานดังกล่าวนี้จะมีเพียง 3-4 โรงงาน
จากประมาณ 15 โรงงาน
โดยบริษัทเป็นหนึ่งในกลุ่มที่สามารถรับประกันคุณภาพการเชื่อมต่อดังกล่าวได้ ในระยะเวลาที่ผ่านมา
บริษัทเป็นผู้จัดส่งเหล็กคุณภาพสูงดังกล่าวนี้ให้แก่โครงการรถไฟใต้ดินในส่วนที่รับเหมาโดย บริษัท
ช.การช่าง จำกัด (มหาชน) หรือคิดเป็นปริมาณการจัดส่งจำนวน 63,950 ตัน
จากจุดเริ่มโครงการจนสิ้นสุดโครงการ

กลุ่มเหล็กเส้นชนิดเกลียวแรงดึงสูง

บริษัทเป็นผู้ผลิตแต่เพียงผู้เดียวในประเทศไทย และเป็นหนึ่งในห้าของผู้ผลิตทั่วโลก
ผลิตภัณฑ์ดังกล่าวนี้ นำไปใช้ในงานต่างๆ ที่ต้องการความปลอดภัยสูง พื้นที่ทำงานจำกัด เช่น
ในงานเหมืองใต้ดิน อุโมงค์ใต้ดิน ท่าเรือริมชายฝั่งทะเล เป็นต้น
คู่แข่งขันล้วนอยู่ในประเทศที่เจริญแล้ว ต้นทุนการผลิตของบริษัทอยู่ในระดับต่ำกว่าคู่แข่งอื่นมาก
เนื่องจาก บริษัทเป็นผู้พัฒนาเทคโนโลยีการผลิต ขบวนการผลิตและสร้างเครื่องจักรเอง

การจัดหาผลิตภัณฑ์

สินค้า 100% ผลิตจากโรงงานของ BRP โดยกำลังผลิตและปริมาณผลิตจริง ปี 2548 -2550 มีดังนี้

(หน่วย : ตัน)

+--------------------------+------+------+------+------+------+------+
| ผลิตภัณฑ์                   | ปี    |      | ปี    |      | ปี    |      |
|                          | 2548 |      | 2549 |      | 2550 |      |
+--------------------------+------+------+------+------+------+------+
|                          | กำลัง | ผล   | ป    | ผล   | กำลัง | ผล   |
|                          |      | ิตจริง | ริมาณ | ิตจริง |      | ิตจริง |
|                          | กา   |      |      |      | กา   |      |
|                          | รผลิต |      | กา   |      | รผลิต |      |
|                          |      |      | รผลิต |      |      |      |
+--------------------------+------+------+------+------+------+------+
| จำนวน                    | 300  | 65   | 300  | 55   | 300  | 55   |
|                          | ,000 | ,013 | ,000 | ,599 | ,000 | ,741 |
+--------------------------+------+------+------+------+------+------+
| การใช้กำลังการผลิต (%)      |      | 2    |      | 1    |      | 1    |
|                          |      | 1.67 |      | 8.53 |      | 8.58 |
+--------------------------+------+------+------+------+------+------+

  หมายเหตุ : สาเหตุหลักที่อัตราการใช้กำลังการผลิตอยู่ในระดับค่อนข้างต่ำ
  เป็นผลจากการที่บริษัทอยู่ในกระบวนการฟื้นฟูกิจการเป็นระยะเวลานาน
  ทำให้ขาดเงินทุนหมุนเวียนใช้ในการดำเนินกิจการ ส่วนกำลังการผลิต ปี 2550
  ที่ไม่สามารถปรับเพิ่มสูงขึ้นได้มากนัก เป็นผลจากภาวะความผันผวนของราคา Billet
  ที่ปรับเพิ่มขึ้นอย่างรวดเร็ว และภาวะขาดแคลน Billet
  ส่งผลให้กิจการขาดเงินทุนหมุนเวียนและวัตถุดิบสำหรับการผลิต

การจัดหาวัตถุดิบ

วัตถุดิบหลักที่ใช้ในการผลิต คือ เหล็กแท่งสี่เหลี่ยม (Billets) ขนาด 100x100, 120x120 หรือ
130x130 มิลลิเมตร ความยาวไม่เกิน 12 เมตร
ปัจจุบันบริษัทสั่งซื้อวัตถุดิบเหล็กแท่งจากทั้งในประเทศและต่างประเทศ ในส่วนต่างประเทศ
บริษัทนำเข้าจากสาธารณรัฐประชาชนจีน รัสเซีย ยูเครน มาเลเซีย และตุรกี
ปัจจุบันบริษัทได้พัฒนาเทคโนโลยีการผลิตจนสามารถใช้วัตถุดิบชนิดเดียวในการผลิตเหล็กเส้นและเหล็กข้ออ้อยทั่วไปได้ทุกมาตรฐาน
ทำให้บริษัทสามารถประหยัดเงินทุนหมุนเวียนในการเก็บสต๊อกวัตถุดิบ
สำหรับอัตราส่วนการสั่งซื้อวัตถุดิบในประเทศและต่างประเทศ จะมีการปรับตัวอยู่ตลอดเวลา
ตามสภาพราคาและสภาพคล่องของตลาด ทั้งนี้ ในปี 2549 และ 2550
บริษัทมีการสั่งซื้อวัตถุดิบเกือบทั้งหมดของยอดซื้อรวม จากผู้ผลิตในประเทศราย บริษัท ยูเอ็มซี
เม็ททอล จำกัด เนื่องจาก ที่ตั้งอยู่ใกล้โรงงานของบริษัท
อีกทั้งคุณภาพสินค้ารวมถึงระบบการจัดส่งสอดคล้องกับการบริหารจัดการของบริษัทในด้านการบริหารสินค้าคงคลัง
อย่างไรก็ตาม บริษัทได้บริหารความเสี่ยงจากการพึ่งพิงผู้ขายดังกล่าว
ด้วยการจัดให้มีปริมาณวัตถุดิบสำรองในจำนวนที่เพียงพอสำหรับแผนการผลิตในงวดถัดไป
และยังคงให้ความสำคัญในการสร้างสายสัมพันธ์อันดีกับผู้ค้ารายอื่นทั้งในประเทศและต่างประเทศ

ผลกระทบต่อสิ่งแวดล้อม

มลภาวะที่อาจมีผลกระทบต่อสิ่งแวดล้อม ได้แก่ มลภาวะทางเสียง
แต่เนื่องจากบริษัทมีอาณาเขตที่ดินของบริษัทถึง 168 ไร่ และสร้างโรงงานอยู่ในพื้นที่เพียง 30
ไร่เศษ และตัวโรงงานได้รับการออกแบบให้สามารถควบคุมเสียงได้ดี
จึงไม่มีผลกระทบต่อสิ่งแวดล้อมข้างเคียง สำหรับมลภาวะทางน้ำในกระบวนการผลิต บริษัทใช้ระบบ
Recycle
น้ำที่ออกจากขบวนการผลิตจะถูกนำมากรองลดอุณหภูมิจนสะอาดแล้วนำกลับไปใช้ในกระบวนการผลิตอีกทอดหนึ่ง
ส่วนเศษของเหล็กที่เกิดจากการกรองจะมีบริษัทกำจัดของเสียที่ได้รับอนุญาตจากกระทรวงอุตสาหกรรม
มารับซื้อเพื่อนำไปใช้ในการผลิตสินค้าชนิดอื่น โดยส่งออกไปยังสาธารณรัฐประชาชนจีน
ไม่มีการทิ้งให้ปนเปื้อนต่อสิ่งแวดล้อมแต่ประการใด

ในอดีตที่ผ่านมาบริษัทไม่มีข้อพิพาทด้านปัญหาสิ่งแวดล้อมกับบุคคลหรือหน่วยงานใดๆ

กลุ่มถ่านหิน

ลักษณะผลิตภัณฑ์ และประเภทสินค้าหลัก

ถ่านหินเป็นเชื้อเพลิงเกิดจากการสะสมตัวของซากพืชที่ทับถมเป็นเวลานานนับล้านปี
กลายสภาพเป็นถ่านหิน ซึ่งมีปริมาณสำรอง
อยู่มาก โดยแหล่งถ่านหินกระจายอยู่ในประเทศต่างๆ มากกว่า 100 ประเทศทั่วโลก
ทำให้ถ่านหินเป็นเชื้อเพลิงที่มีความมั่นคงสูง
ส่งผลให้มีราคาถูกกว่าเชื้อเพลิงชนิดอื่นโดยเฉพาะอย่างยิ่งก๊าซธรรมชาติและน้ำมันเตา
โดยทั่วไปแล้วถ่านหินจะมีสีน้ำตาลเข้มหรือ
สีดำและแบ่งได้หลายประเภท ซึ่งถ่านหินแต่ละประเภทมีคุณสมบัติที่สำคัญ ดังต่อไปนี้

+---------------+---------------+----------+------------+------------+
| ป             | ค่าความร้อน     | ความชื้น   | ปริมาณเถ้า   | ป          |
| ระเภทของถ่านหิน |               |          |            | ริมาณกำมะถัน |
|               | (กิโลแคลอรี /   | (        | (เปอร์เซ็นต์) |            |
|               | กิโลกรัม)       | เ        |            | (เปอร์เซ็นต์) |
|               |               | ปอร์เซ็นต์) |            |            |
+===============+===============+==========+============+============+
| 1. แอนทราไซต์  | 6,500 - 8,000 | 5 - 8    | 5-12       | 0.1-1.0    |
+---------------+---------------+----------+------------+------------+
| 2. บิทูมินัส      | 5,500 - 6,500 | 8 - 15   | 1-12       | 0.1-1.5    |
+---------------+---------------+----------+------------+------------+
| 3. ซับบิทูมินัส    | 4,500 - 5,500 | 24 - 30  | 1-10       | 0.1-1.5    |
+---------------+---------------+----------+------------+------------+
| 4. ลิกไนต์      | 3,000 - 4,000 | 30 - 38  | 15-20      | 2.0-5.0    |
+---------------+---------------+----------+------------+------------+

Note : ผลิตภัณฑ์ที่บริษัทจำหน่ายได้แก่ บิทูมินัส และซับบิทูมินัส ซึ่งเป็นถ่านหินคุณภาพดี
มีค่าความร้อนในระดับปานกลาง
ค่าความชื้นและปริมาณเถ้าไม่สูงมากนัก รวมถึงมีปริมาณกำมะถันต่ำใกล้เคียงกับน้ำมันเตา
ทำให้มีผลกระทบด้านมลภาวะสิ่งแวดล้อมน้อยมาก

ภาวะตลาด

ผู้ประกอบการถ่านหินภายในประเทศมีน้อยราย โดยรายใหญ่ที่มีเหมืองถ่านหินเป็นของตนเอง ได้แก่
บริษัท บ้านปู จำกัด (มหาชน) และบริษัท ลานนารีสอร์สเซส จำกัด (มหาชน)
โดยทั้งสองบริษัทจะแข่งขันกันในกลุ่มโรงงานอุตสาหกรรมขนาดใหญ่
ส่วนโรงงานอุตสาหกรรมขนาดกลางและเล็กมีผู้ประกอบการนำเข้าถ่านหินเพื่อจำหน่ายและ/หรือใช้เองจำนวนไม่มากนัก
คาดว่ามีจำนวนไม่ถึง 10 ราย

จากภาวะระดับราคาน้ำมันที่เพิ่มสูงขึ้นอย่างต่อเนื่องดังเช่นในปัจจุบัน
ถ่านหินนับเป็นแหล่งพลังงานที่มีความสำคัญในการพัฒนาอุตสาหกรรม
โดยเฉพาะอย่างยิ่งในประเทศที่มีอัตราการขยายตัวทางเศรษฐกิจสูง เช่น ประเทศในแถบเอเชีย
เนื่องจากถ่านหินเป็นพลังานที่ราคาต่ำกว่าก๊าชธรรมชาติ และน้ำมันเตา
ทำให้ในปัจจุบันมีโรงงานอุตสาหกรรมหลายแห่งหันมาใช้ถ่านหินมากขึ้น
โดยแนวโน้มอุตสาหกรรมถ่านหินในประเทศไทยมีอัตราการเติบโตที่ดีในช่วงปี 2545-2549
หรือเติบโตเฉลี่ยประมาณ 7% และคาดว่าในปี 2550- 2554 ความต้องการดังกล่าว
จะยังคงมีอัตราขยายตัวอย่างต่อเนื่องตามการขยายตัวของเศรษฐกิจ
เนื่องจากพลังงานเป็นสิ่งจำเป็นในกระบวนการผลิตของโรงงานอุตสาหกรรมต่างๆ
และถ่านหินนับเป็นแหล่งพลังงานราคาถูกที่มียังมีปริมาณการใช้ไม่สูงมากนักเมื่อคิดเป็นสัดส่วนเปรียบเทียบกับแหล่งพลังงานอื่นๆ
อีกทั้งยังเป็นพลังงานที่มีปริมาณสำรองสูงเมื่อเทียบกับน้ำมันเตา

ภาวะอุตสาหกรรมและการแข่งขัน

ปริมาณและมูลค่าการนำเข้าถ่านหินของประเทศไทย ในช่วงปี 2546 – 2549
มีแนวโน้มเพิ่มสูงขึ้นอย่างต่อเนื่อง โดยปริมาณการนำเข้าเพิ่มขึ้นต่อเนื่องจาก 7 ล้านตันในปี 2546
เป็น 11.1 ล้านตันในปี 2549 ในขณะที่มูลค่าเพิ่มขึ้นจาก 8,895 ล้านบาท เป็น 18,257 ล้านบาท

ในส่วนของบริษัทซึ่งมีเป้าหมายนำเข้าถ่านหินเพื่อจำหน่ายให้กับกลุ่มโรงงานอุตสาหกรรมขนาดกลางและเล็ก
โดยเริ่มจากบริเวณโดยรอบจุดจ่ายสินค้าของบริษัท ได้แก่
พื้นที่แถบจังหวัดสมุทรสาครและสมุทรสงคราม
โดยจะขยายฐานโดยเพิ่มพื้นที่การให้บริการให้สามารถเข้าถึงกลุ่มลูกค้าในพื้นที่อื่นๆ ได้มากขึ้น

การจัดหาผลิตภัณฑ์

บริษัทมีแผนนำเข้าถ่านหินประเภทบิทูมินัสและซับบิทูมินัสจากเหมืองถ่านหินในประเทศอินโดนีเซีย
และจากผู้ผลิตซึ่งได้รับประทานบัตรในการทำเหมืองถ่านหิน ซึ่งผู้ผลิตเหล่านี้
มีความสามารถที่จะจัดส่งถ่านหินในปริมาณและคุณภาพ ภายในเวลาตามที่บริษัทต้องการได้

ผลกระทบต่อสิ่งแวดล้อม

ถ่านหินที่นำมาใช้ในโรงงานอุตสาหกรรมมีหลายประเภท ได้แก่ แอนทราไซด์ บิทูมินัส ซับบิทูมินัส
และลิกไนต์ เมื่อนำถ่านหินมาเผาไหม้ ออกซิเจนในอากาศจะทำปฏิกิริยากับถ่านหิน
ทำให้เกิดก๊าซพิษออกมา โดยเฉพาะถ่านหินลิกไนต์ จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆ จะก่อให้เกิดมลภาวะกับสิ่งแวดล้อมน้อยมาก

ในโครงการบริษัทฯจะนำเข้าถ่านหินประเภทบิทูมินัสและซับบิทูมินัส
ซึ่งเป็นถ่านหินที่มีคุณภาพดีและมีกำมะถันในระดับต่ำ
ทำให้มีผลกระทบกับสิ่งแวดล้อมน้อยเมื่อนำมาใช้งาน
และจากการที่บริษัทว่าจ้างผู้รับเหมาซึ่งมีความเชี่ยวชาญในการบริหารจัดการด้านธุรกิจถ่านหิน
โดยจะมีระบบการจัดเก็บถ่านหินอย่างถูกต้องตามหลักวิชาการ
และมีมาตรการในการควบคุมฝุ่นอย่างรัดกุม อาทิ การจัดให้มีผ้าใบคลุมรอบกองถ่านหิน
การฉีดน้ำดักฝุ่นไม่ให้ฟุ้งกระจาย และรถบรรทุกถ่านหินจะมีผ้าใบปิดคลุม
ทำให้ลดผลกระทบที่จะมีต่อสภาวะแวดล้อม